Predkladacia správa

	Návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov, predkladá Ministerstvo financií SR na základe uznesenia vlády SR č. 6 zo dňa 9. januára 2008, ktorým vláda SR schválila Plán legislatívnych úloh vlády Slovenskej republiky na rok 2008.

	Potreba novelizácie zákona č. 80/1997 Z. z. o Exportno-importnej banke Slovenskej republiky v znení neskorších predpisov vyplynula z vládou schválenej Proexportnej politiky Slovenskej republiky na roky 2007 – 2013 a Inštitucionalizácie systému podpory exportu v Slovenskej republike, v ktorej sa konštatuje, že súčasný právny rámec zákona nedokáže adekvátne reagovať na nové trendy v oblasti podpory exportu a s nimi súvisiace novovznikajúce formy podpory proexportnej politiky štátu.

	Novelizácia zákona vychádza z dosiahnutého stavu vo vývoji tejto inštitúcie a jej cieľom je umožnenie širšieho uplatnenia podpory zahraničnoobchodných operácií slovenských vývozcov a dovozcov prostredníctvom financovania, poisťovania a zaisťovania vývozných úverov, financovania dovozných úverov na podporu exportu a prostredníctvom ďalších súvisiacich činností so zámerom zvýšiť exportnú úroveň slovenskej ekonomiky.

	Návrh zákona sa zameriava najmä na aktualizáciu finančných nástrojov a produktov na podporu exportu, na ustanovenie mechanizmu vyrovnávania úrokových rozdielov zo štátneho rozpočtu, na nové vymedzenie zdrojov financovania vrátane kapitálového vybavenia, fondového hospodárenia ako aj zavedenie odvodovej povinnosti z výsledku hospodárenia EXIMBANKY SR.

	Do návrhu zákona boli premietnuté aj poznatky z praxe. Precíznejšie sa upravujú kompetencie vlády SR, Ministerstva financií SR, Dozornej rady a Rady banky EXIMBANKY SR. Znenie zákona o Exportno-importnej banke Slovenskej republiky sa taktiež zosúlaďuje s ostatnými všeobecne záväznými právnymi predpismi, ktoré sa dotýkajú činnosti tejto inštitúcie.

	Prijatím zákona sa očakáva minimálny vplyv na výdavky štátneho rozpočtu súvisiaci s vyrovnávaním úrokových rozdielov v predpokladanej výške 30 mil. Sk ročne. Zdôvodnenie predpokladaného dopadu na verejné financie, na životné prostredie, na zamestnanosť a na podnikateľské prostredie je vyjadrený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

	Návrh zákona nie je v rozpore s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

	Materiál sa predkladá bez rozporov.